BOSNA I HERCEGOVINA
REPUBLIKA SRPSKA
OKRUŽNI PRIVREDNI SUD U PRIJEDORU
Broj: 67 0 St 004106 24 St
Prijedor, 19.05.2025. godine

           Okružni privredni sud u Prijedoru, stečajni sudija Bojana Rauš Pilipović, u stečajnom postupku nad stečajnim dužnikom Zanatska zadruga “Progres” p.o. Prijedor, Ulica Miloša Obilića broj GS-2, Prijedor, nakon održanog ročišta za utvrđivanje uslova za otvaranje stečajnog postupka, dana 19.05.2025. godine donio je

RJEŠENJE
 
1. Otvara se stečajni postupak nad stečajnim dužnikom Zanatska zadruga “Progres” p.o. Prijedor, Ulica Miloša Obilića broj GS-2, Prijedor, MBS: 67-05-0007-22 (2-28-00), JIB: 4400670600001.
1. Za stečajnog upravnika imenuje se Dragana Pašić iz Prijedora, Ul. Vuka Karadžića broj 30 e.
1. Stečajni postupak je otvoren sa danom 19.05.2025. godine, kojeg dana je Rješenje objavljeno na oglasnoj tabli suda.
1. Pozivaju se povjerioci da u roku od trideset (30) dana od dana objavljivanja Rješenja o otvaranju stečajnog postupka u "Službenom glasniku Republike Srpske" prijave stečajnom sudu svoja potraživanja sa priloženim dokazima o osnovanosti istih u dva primjerka.
1. Pozivaju se povjerioci da u roku od trideset (30) dana od dana objavljivanja oglasa o otvaranju stečajnog postupka u "Službenom glasniku Republike Srpske" obavijeste stečajnog upravnika i sud o tome koja prava osiguranja potražuju na predmetima imovine stečajnog dužnika i na kojim predmetima se potražuje pravo osiguranja, vrsta i razlog nastanka prava osiguranja, kao i osigurano potraživanje.
1. Pozivaju se lica koja imaju obavezu prema stečajnom dužniku da ih bez odgađanja izvršavaju prema stečajnom dužniku.
1. Ročište povjerilaca na kojem će biti ispitane prijave potraživanja (ispitno ročište) zakazuje se za utorak, 12.08.2025. godine u 09,00 časova, u zgradi Okružnog privrednog suda u Prijedoru, Ul. Zanatska bb.
1. Ročište na kojem će se na osnovu izvještaja stečajnog upravnika odlučivati o daljem toku postupka (izvještajno ročište) zakazuje se za isti dan, odmah nakon završetka ispitnog ročišta.
1. Nalaže se Registru ovog suda i Republičkoj upravi za geodetske i imovinsko-pravne poslove Banja Luka, Područna jedinica Prijedor, da zabilježbu rješenja o otvaranju stečajnog postupka upišu u registar poslovnih subjekata, odnosno u zemljišno-knjižne registre, ukoliko je stečajni dužnik vlasnik i posjednik nekretnina.
1. Rješenje o otvaranju stečajnog postupka dostavit će se "Službenom glasniku Republike Srpske", kao i Agenciji za posredničke, informatičke i finansijske usluge radi objave u "Službenom glasniku Republike Srpske" i na internet stranici APIF-a.

Obrazloženje

         	Osnivači Zanatske zadruge „Progres“ Prijedor, Ulica Miloša Obilića GS-2 Prijedor i to Topić Ankica, Rašić Duško, Ilić Ranko, Madžar Slavica i Knežević Dušan su dana 26.11.2024. godine podnijeli Okružnom privrednom sudu u Prijedoru prijedlog za otvaranje stečajnog postupka nad navedenim pravnim subjektom.

	Zaključkom ovog suda, broj: 67 0 St 004106 24  St od 12.12.2024. godine naloženo je podnosiocu prijedloga za otvaranje stečajnog postupka nad dužnikom Zanatska zadruga „Progres“ Prijedor da u roku od osam dana od dana dostavljanja ovog zaključka prijedlog za pokretanje stečajnog postupka, podnesen sudu 26.11.2024. godine, uredi na način što će dostaviti prijedlog za pokretanje stečajnog postupka od strane lica ovlaštenog za zastupanje navedenog pravnog subjekta, sa upozorenjem o posljedicama u slučaju nepostupanja po pomenutom zaključku.

	Dana 23.01.2025. godine sudu je dostavljen podnesak Dušana Kneževića, ovlaštenog lica za zastupanje pravnog subjekta Zanatske zadruge „Progres“ Prijedor, kojim je postupio u skladu sa zaključkom suda od 12.12.2024. godine, u kojem je navedeno da je imenovani lice ovlašteno za zastupanje, da je u sudskom registru upisano njegovo ime te je sud obavijestio na koju adresu ubuduće treba da dostavlja pismena u predmetnoj pravnoj stvari.

     	Rješenjem ovog suda u broj: 67 0 St 004106 24 St od 04.04.2025. godine pokrenut je prethodni postupak za utvrđivanje da li postoje uslovi za otvaranje stečajnog postupka nad navedenim pravnim subjektom. Istim Rješenjem je za privremenog stečajnog upravnika imenovana Dragana Pašić iz Prijedora.

	Na ročištu radi utvrđivanja uslova za otvaranje stečajnog postupka održanom dana 16.05.2025. godine, direktor i zakonski zastupnik stečajnog dužnika izjavio je da ostaje kod prijedloga za otvaranje stečajnog postupka, da je privremenom stečajnom upravniku dao tačne i potpune podatke u pogledu dostavljene dokumentacije i poslovanja predmetnog privrednog društva.

	Privremeni stečajni upravnik je izjavio da ostaje u cijelosti kod Izvještaja o utvrđenim uslovima za otvaranje stečajnog postupka na privrednim društvom ZZ „Progres“ p.o. Prijedor od 30.04.2025. godine iz kojeg proizilazi, između ostalog da se može zaključiti da je predmetno društvo prestalo sa obavljanjem djelatnosti 2018. godine, da nema interes niti uslova da nastavi obavljati registrovanu djelatnost ni u potpunosti ni djelimično, da ne postoji mogućnost za njegovu reorganizaciju, da nema imovinu, nepokretnu i pokretnu, nema zaposlenih radnika te isti ima blokadu novčanih sredstava od 2018. godine i nema načina da izmiri dospjele obaveze i da je platežno nesposoban.

        	Na osnovu izjave direktora i zakonskog zastupnika stečajnog dužnika, izjave privremenog stečajnog upravnika te izvršenog uvida u priloženu materijalno-finansijsku dokumentaciju, sud je utvrdio da su ispunjeni uslovi da se nad navedenim pravnim subjektom otvori stečajni postupak, te je temeljem člana 97., a u vezi sa članom 5. Zakona o stečaju ("Službeni glasnik Republike Srpske" broj: 16/16)  odlučeno  kao u stavu 1. izreke Rješenja.

        	Odluka iz stava 2. izreke Rješenja utemeljena je na odredbama člana 68. stav 2. Zakona o stečaju, a stečajni upravnik ispunjava uslove propisane odredbom člana 66. navedenog Zakona.

         	Stečajni upravnik je dužan postupati u skladu sa odredbama člana 73. Zakona o stečaju.

          	Rješenje o otvaranju stečajnog postupka biće objavljeno na oglasnoj tabli suda, u "Službenom glasniku Republike Srpske", kao i na internet stranici Agencije za posredničke, informatičke i finansijske usluge, shodno odredbama člana 102. Zakona o stečaju.


                                                                                                                           Stečajni sudija

                                                                                                                   Bojana Rauš Pilipović



Pouka o pravnom lijeku: Protiv ovog Rješenja dozvoljena je žalba Višem privrednom sudu u Banja Luci u roku od osam (8) dana od dostavljanja istog, putem ovog suda. Žalbu može izjaviti stečajni dužnik. Žalba ne odlaže izvršenje rješenja.

